Kvickly i Vestbyen i Aalborg har fået sodskader i millionklassen. Alle varer uden emballage kasseres.

Varehuschef Tommy Vestergaard vurderer, at skaderne kommer til at koste over en million kroner. Alle varer uden emballage er lige til at smide ud. -Alt frugt og grønt, mælk og brød, ja alt der ikke er pakket ind kan ikke reddes. Flere ting lugter også af røg, så det må vi også smide ud, siger Tommy Vestergaard til TV2/Nord. Tirsdag aften var der status i butikken, så det meste af personalet var på arbejde, selvom klokken nærmede sig midnat. -Vi kunne pludselig lugte røg i butikken og så, at der var brand ude bagved. Heldigvis var vi der så sent ellers kunne det være gået meget værre, fortæller Varehuschefen. Ude bagved stod en brændende bil. Det viste sig, at være den bil, som blev brugt ved et røveri hos Klitgaard Ure weekenden før. Den var blevet brændt af. Politiet leder stadig efter de tre røvere, som stak af sted med ure for omkring en million kroner.